钦定古今图书集成/明伦汇编/官常典/第505卷 > 石保兴
## 钦定古今图书集成/明伦汇编/官常典/第505卷 > 石保兴

按《宋史石守信传》：“守信子保兴，字光裔，本名保正，太
宗取兴宗之义改之。建隆初，年十四，以荫补供奉官。
明年，迁尚食副使。太祖尝召功臣子弟询以时事，保
兴年最少，应对明白，太祖奇之，拜如京使。开宝中，领
顺州刺史。太宗征河东，为御砦四面都巡检。太平兴
国八年，出为高阳关监军。守信卒，起复领本州团练”
使。雍熙初，契丹扰边，与戴兴、杨守一并为澶州前军
驻泊。李继迁入钞，徙银、夏、绥府都巡检使。尝巡按
子砦并黑水河趣谷中，夏人知之，以数千骑据险渡
河求战。保兴所部不满二千人，乃分短兵伏于河浒，
俟其半渡急击之，斩首百馀级，追北数十里，优诏褒
美。端拱中，知平戎军，徙莫州，俄为西京都巡检使。淳
化五年，真拜蕲州团练使，为永兴军钤辖，改夏、绥、麟、
府州钤辖。至道二年，徙延州都巡检使兼署州事，改
本路副都部署，与范重召等五路讨贼。有岌伽罗腻
数族率众来拒，保兴选敢死士数百人，御枚夜击歼
之，自是“吴移”、“越移”诸族归降。还至乌、白池，贼又为方
阵来拒，保兴麾众出入阵中，会乘马中流矢，挺身持
满，易骑奋呼，且行且斗，凡三日四十二战，贼遂引去。
咸平二年，知威卤军。会夏人入钞，保兴发官帑钱数
万缗分给战士，主者固执不可，保兴曰：“城危如此，安
暇中覆？事定覆而不允，愿以家财偿之。”夏人退，驿置
以闻，真宗贷而不问。三年，就拜棣州防御使，徙知邢
州，改澶州。在郡颇峻刑罚，每捶人令缓施其杖，移晷
方毕。五年，以疾求归京师，未几卒，年五十八。子元，孙
保兴，世豪贵，累财钜万，悉为季弟保从之子所废。